รัฐบาลเชิญชวนประชาชนใช้บริการ “7 เดือน 7 งานบริการ” อำนวยความสะดวก ณ ศูนย์บริการร่วมเซ็นทรัลเวิลด์
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า  สำนักงานคณะกรรมการพัฒนาระบบราชการ (ก.พ.ร.) ร่วมกับหน่วยงานภาครัฐ จัดโครงการ "7 เดือน 7 งานบริการ" โดยรวบรวมบริการพิเศษที่น่าสนใจมาให้บริการประชาชน ณ ศูนย์บริการร่วม (Government Service Point) ชั้น 2 โซน Forum ศูนย์การค้าเซ็นทรัลเวิลด์ ซึ่งเป็นการอำนวยความสะดวก เพราะนอกจากห้างสรรพสินค้าจะเป็นสถานที่ที่ผู้คนเดินทางมาใช้บริการอยู่แล้ว ยังมีที่ตั้งที่สามารถเดินทางมาได้ด้วยระบบขนส่งหลากหลายช่องทาง จัดขึ้นระหว่างเดือน ม.ค.- ก.ค. 66 สัปดาห์ละ 2 วันโดยเป็นวันศุกร์และเสาร์ เริ่มจากวันที่ 20-21 ม.ค. นี้ สถาบันวิจัยวิทยาศาสตร์และเทคโนโลยีแห่งประเทศไทย จะจัดแสดงและให้คำปรึกษาเกี่ยวกับนวัตกรรมการกำจัดการขยะและจุรินทรีย์เพื่ออุตสาหกรรม วันที่ 17-18 ก.พ. กรุงเทพมหานคร จะนำเสนอนวัตกรรมการบริหารจัดการเมือง 4 พลัส มิติการบริหารจัดการที่ดี ประกอบด้วย มิติสุขภาพดี, มิติปลอดภัยดี, มิติสิ่งแวดล้อมดี และมิติสร้างสรรค์ดี วันที่ 17-18 มี.ค. กรมส่งเสริมการค้าระหว่างประเทศ ให้คำปรึกษาและให้บริการการรับรองคุณภาพสินค้ามาตรฐานโลก "Thailand Trust Mark" ให้บริการข้อมูลคำปรึกษาด้านการค้าระหว่างประเทศและให้บริการส่งเสริมและเพิ่มศักยภาพผู้ประกอบการเอสเอ็มอีสำหรับเดือน เม.ย. ซึ่งมีช่วงวันหยุดยาวสงกรานต์ การให้บริการจะขยับไปอยู่ในช่วงปลายเดือนโดยวันที่ 28-29 เม.ย. กรมการแพทย์แผนไทยและการแพทย์ทางเลือกจะมาให้คำปรึกษาด้านการรักษาทางเลือก เดือน พ.ค. ในวันที่ 19-20 กรมอนามัยจะมาให้บริการชุดตรวจอนามัยสิ่งแวดล้อม(DOH Test Kits) จากนั้น ในเดือน มิ.ย. วันที่ 16-17 กรมปศุสัตว์ จะมาให้บริการผลิตภัณฑ์เนื้อสัตว์ปลอดภัยใส่ใจผู้บริการ (ปศุสัตว์ OK) และสุดท้ายเดือน ก.ค. วันที่ 21-22 สำนักงานปลัดกระทรวงสาธารณสุข จะมาให้บริการตรวจสุขภาพ